RÅDETS RESOLUTION af 4. december 1997 vedrørende beretningen om sundhedssituationen for kvinder i Det Europæiske Fællesskab (97/C 394/01)

RÅDET FOR DEN EUROPÆISKE UNION,

SOM ERINDRER OM Kommissionens beretning af 19. juli 1995 om sundhedssituationen i Det Europæiske Fællesskab og om Rådets konklusioner af 30. november 1995 (1),

SOM ERINDRER OM, at Rådet i ovennævnte konklusioner gav udtryk for den opfattelse, at kendskabet til og forståelsen for de vigtigste sundhedsproblemer i Fællesskabet sam aktioner og programmer i Fællesskabet og medlemsstaterne vil kunne uddybes ved, at der udarbejdes beretninger, som indeholder fuldstændige og nøjagtige oplysninger om sundhedssituationen, sundhedsfaktorer og sundhedsrelateret adfærd i Fællesskabet som helhed,

SOM LIGELEDES ERINDRER OM, at Rådet i sine konklusioner udtrykte enighed om til sin tid at undersøge kommende beretningers målsætning og form, hvilket kildemateriale der skal anvendes, hvor hyppigt beretningerne skal udsendes, og hvordan de skal anvendes som grundlag for fastlæggelse af prioriteter i Fællesskabets indsats;

UDTRYKKER TILFREDSHED med Kommissionens beretning af 22. maj 1997 om sundhedssituationen for kvinder i Det Europæiske Fællesskab;

BEMÆRKER, at denne beretning understreger såvel manglen på pålidelige, ajourførte og sammenlignelige data som manglen på kønsspecifikke data;

KONSTATERER, at det af beretningen fremgår, at middellevetiden for kvinder er steget væsentligt siden 1970 at der vedvarende er forskel i middellevetiden for kvinder fra medlemsstat til medlemsstat, og at der også vedvarende er forskel på middellevetiden for kvinder og mænd;

KONSTATERER ligeledes, at beretningen påviser problemerne med den seksuelle og reproduktive sundhed, den øgede forekomst af bryst- og lungekræft, problemet med at kvinder udsættes for vold med fysiske og psykiske sundhedsproblemer til følge, antallet af selvmordsforsøg, de forskellige aspekter af ernæringsrelaterede problemer og den hyppige forekomst af kroniske sygdomme, der har med kvindernes forlængede middellevetid at gøre;

FINDER, at der som led i fastlæggelsen af de nye rammer for indsatsen inden for folkesundheden bør tages hensyn til de specifikke spørgsmål i forbindelse med kvinders sundhessituation;

FINDER, med henblik på udarbejdelsen af de kommende beretninger, at

- formålet med disse beretninger bør være at formidle informationer om de sundhedsmæssige tendenser og årsagssammenhænge, som navnlig kan anvendes i forbindelse med planlægningen af kommende fællesskabsaktioner og evalueringen af de igangværende

- emnerne bør vælges efter, hvor relevante de er for fremtidige fællesskabsaktioner på sundhedsområdet

- der bør i sådanne beretninger tages hensyn til samfundsøkonomiske faktorer, der har indflydelse på helbredet, og der bør, på de områder, der fokuseres på, foretages en mere dybtgående analyse af de foreliggende data og af forskellene mellem medlemsstaterne samt årsagerne hertil, og, hvor det er relevant, drages praktiske konklusioner med henblik på aktioner på fællesskabsplan.

UNDERSTREGER det hensigtsmæssige i på forhånd at høre medlemsstaterne og at inddrage deres kompetente myndigheder eller organer i udarbejdelsen af disse beretninger, herunder bedømmelsen af dataenes pålidelighed;

UNDERSTREGER, at de aktioner, der skal iværksættes inden for rammerne af EF-handlingsprogrammet vedrørende sundhedsovervågning som led i indsatsen inden for folkesundhed (1997-2001) (2), bl.a. tager sigte på at opstille sundhedsindikatorer for Fællesskabet ved at udvikle egnede metoder til indsamling af sundhedsdata, som gradvis kan gøres sammenlignelige, samt støtte analyser og rapporter om sundhedstilstand, tendenser og sundhedsdeterminanter;

ER AF DEN OPFATTELSE, at dette arbejde, der udføres i tæt samarbejde med medlemsstaterne, bidrager væsentligt til at forbedre datakvaliteten og -sammenligneligheden, således at beretningerne bliver mere pålidelige;

ER AF DEN OPFATTELSE, at dette arbejde ligeledes vil bidrage til at fastlægge en egnet metodologi med henblik på udarbejdelsen af fremtidige beretninger samt til at forbedre beretningernes kvalitet og værdi;

OPFORDRER medlemsstaterne til at udarbejde mere detaljerede kønsspecifikke sundhedsdata under hensyntagen til de socio-økonomiske faktorer og indsamle flere data om de sundhedsproblemer, som er specifikke for kvinder, og til at lægge særlig vægt på at forbedre kvindernes livskvalitet, navnlig under hensyntagen til deres længere middellevetid;

OPFORDRER Kommissionen til:

- at tage behørigt hensyn til denne beretning i forbindelse med iværksættelsen af de igangværende programmer og udarbejdelsen af fremtidige aktioner, herunder også fastlæggelsen af prioriteterne for Fællesskabets indsats;

- at lægge særlig vægt på at få forbedret sundhedsdataenes kvalitet og sammenlignelighed og få tilvejebragt kønsspecifikke data i forbindelse med EF-handlingsprogrammet vedrørende sundhedsovervågning;

- med henblik på udarbejdelsen af fremtidige beretninger at høre medlemsstaterne på passende måde, herunder bl.a. inden for rammerne af Udvalget for Sundhedsovervågningsprogrammet, om de fremtidige beretningers målsætning, form og hyppighed samt om valget af emner, de datakilder, der skal anvendes, den metodologi, der skal følges og udvælgelsen af koordinatorer.

(1) EFT C 350 af 30. 12. 1995, s. 1.

(2) Europa-Parlamentets og Rådets afgørelse nr. 1400/97/EF af 30. juni 1997 (EFT L 193 af 22. 7. 1997, s. 1).